B. Bugár, podpredseda NR SR: (2003-10-31):
A. Blajsko, poslanec: Vážený pán podpredseda, poslankyne, poslanci, pán minister, pani spravodajkyňa, Keď som po prvýkrát vystúpil v sále, povedal som, že som naivný, keď hovoríme o tom, že budeme spoločne koaliční, aj opoziční politici zlepšovať právne normy pre blaho národa. V súčasnosti som si pripravil vystúpenie a deklarujem, že nechcem, nechcem podávať žiadny pozmeňujúci návrh. Chcem ale, aby to zaznelo v tejto sále, že aj opozícia študuje právne predpisy a má záujem, aby boli lepšie, aby to bolo prínosom pre riadenie tohto štátu. Začnem § 3. Text novo navrhovaného odseku 3 v druhej vete je nelogický. Na jednej strane sa tam uvádza, že poškodený preukáže, teda dokáže súdu uskutočniť, v ktorých možno odvodiť, že došlo k priamej alebo nepriamej diskriminácii. Následne na to sa ale ukladá služobnému úradu povinnosť pred súdom preukázať, teda dokázať, že nedošlo k porušeniu zásady rovnakého zaobchádzania. Nie je asi dosť dobre v praxi možné uložiť služobnému úradu zákonom, aby dokázal niečo, pričom v tej istej veci už bol dokázaný opak. Text navrhujeme preformulovať ako povinnosť služobného úradu napríklad vystupovať v takom procese pred súdom aktívne a použiť všetky právne prostriedky a možnosti, na základe ktorých by mohol byť preukázaný opak. K bodom 9, 11, 17, 27, 29, 62, 68, 70, 80, 86, 87, 91, 101, 103, 126, 127, 148, 155, 173, 192, 196 a 199 navrhujeme vypustiť novo navrhovaný inštitút nominovaná štátna služba. Zásadne žiadame vypustiť novelizačný bod 9 a následne všetky súvisiace body. Zavedením nominovanej štátnej služby sa štátna správa nestáva flexibilnejšou a lacnejšou, ako je uvedené v dôvodovej správe. Naopak, skomplikuje sa a stane sa byrokratickejšou, čo je v rozpore s filozofiou samotného zákona a v rozpore s programovým vyhlásením vlády o odbyrokratizovaní. Novelou sa rozširuje počet druhov výkonu štátnej služby. Okrem prípravnej štátnej služby, stálej štátnej služby a dočasnej štátnej služby má pribudnúť takzvaná nominovaná štátna služba. Navrhuje sa, aby nominovaná štátna služba bezprostredne nadväzovala na stálu štátnu službu. Podmienkou vymenovania do tejto služby má byť úspešné vykonanie nominačnej skúšky. Podľa  dôvodovej správy zamestnanci vykonávajúci nominovanú štátnu službu majú tvoriť jadro štátnej služby. Podľa Krátkeho slovníka slovenského  jazyka jadro znamená hlavná zložka niečoho. Podstata, základ. V zmysle navrhovaného § 24c ods. 1 účelom nominačnej skúšky je overiť mimoriadne osobnostné predpoklady, odborné znalosti a úroveň ovládania cudzieho jazyka. Ako z uvedeného vyplýva, jadro, hlavnú skúšku, podstatu a základ štátnej služby budú  tvoriť zamestnanci okrem iného s mimoriadnymi  osobnostnými predpokladmi. Má ísť o štátnych zamestnancov z ministerstiev, iných ústredných orgánov a z ďalších vybraných služobných úradov v počte  stoviek alebo tisícov ľudí. Z uvedeného vyplýva otázka, či je potrebné vytvárať elitný druh výkonnej štátnej služby, ak má v rámci takejto služby vykonávať svoju funkciu väčšina doterajších zamestnancov  ústredných orgánov štátnej správy. Z uvedených dôvodov navrhujeme, aby rozdiely, ktoré majú vyplynúť z novej právnej úpravy o nominovanej štátnej službe, boli upravené v pripravovanom zákone v rámci stálej služby. Taktiež navrhujeme zvážiť formuláciu slov mimoriadne osobnostné predpoklady. Ide o prázdny a neurčitý pojem,  ktorý umožňuje  príliš široké možnosti výkladu. V navrhovaných ustanoveniach je okrem iného upravený spôsob, kto môže požiadať o vykonanie nominačnej skúšky. Do pripravovaného návrhu zákona je potrebné doplniť absentujúce pravidlá týkajúce sa  vymedzenia obsahu, čiže vecnej podstaty činnosti práce v nominovanej štátnej službe. Do návrhu teda treba doplniť ustanovenie, ktoré vymedzí, v čom sa vecne odlišuje obsah činnosti práce v nominovanej štátnej službe od obsahu činnosti práce v stálej štátnej službe.  Odporúčame nominovanú štátnu službu  previazať s umiestnením takéhoto zamestnanca na primerané štátnozamestnanecké miesto. Zavedenie nominovanej štátnej služby je argumentačne podložené tým, že štátni zamestnanci budú spĺňať osobitné požiadavky na výkon štátnej služby. Podľa nášho názoru by základom vzniku ďalšej skupiny štátnych zamestnancov malo byť kritérium zložitosti práce, a nie plnenie osobitných požiadaviek preukázaných osobitným výberovým konaním. Do návrhu preto odporúčame zakomponovať aj zložitosť a náročnosť takejto služby. Bez takého riešenia nie je opodstatnené a odôvodnené vytvárať nový druh štátnej služby - nominovanú štátnu službu. Platné znenie zákona o štátnej službe upravuje postavenie viacerých skupín štátnych zamestnancov. Štátnozamestnanecké miesta strategického významu a v rámci nich štátnozamestnanecké miesta, na ktoré sa vzťahuje osobitný plat, odborníci plniaci úlohy pre člena vlády. Zavedením ďalšej skupiny štátnych zamestnancov v nominovanej štátnej službe sa môžu štátnozamestnanecké vzťahy ešte viac znepriehľadniť. Nominovaná štátna služba  by mala vyplývať z popisu činnosti, kde znalosť cudzieho jazyka je nevyhnutnosťou, a vtedy by  boli navrhované zvýhodnenia namieste. Navrhovaná úprava však umožňuje vykonať skúšku  každému zamestnancovi v stálej službe na ministerstvách a tak ďalej, aj keď znalosť jazyka na výkon činnosti nebude potrebovať. Napríklad zamestnanec riešiaci priestupky, vydávajúci osvedčenia odbornej spôsobilosti na vykonávanie  emisných kontrol cestných motorových vozidiel a tak ďalej. Sme tohto názoru, že ak žiadateľ o vykonanie nominačnej skúšky získal vzdelanie v odbornej štátnej jazykovej škole alebo má doklad z medzinárodne uznávanej jazykovej  inštitúcie, vzdelávacej ustanovizne, je zbytočné, aby úroveň ovládania cudzieho jazyka bola overovaná  aj Úradom pre štátnu službu. Okrem uvedeného upozorňujeme na to, že § 24c ods. 1 a 4, kde sa kladie dôraz na mimoriadne osobnostné predpoklady, nie je  v súlade s § 24 písm. b) ods. 2 návrhu, ktorý neobsahuje túto zákonnú podmienku. Ďalej poukazujeme na to, že navrhované ustanovenie § 24b ods. 1 neumožňuje zamestnancov v stálej službe v iných služobných úradoch, ako sú ministerstvá a tak ďalej, dostať sa do nominovanej štátnej služby, aj keď spĺňajú podmienky podľa §  24 písm. b) ods. 2. Sme  tohto názoru, že navrhované ustanovenie nie je v súlade s čl. 13 ods. 3 ústavy...